**ELŐTERJESZTÉS**

Bonyhád Város Önkormányzati Képviselő-testületének 2023. február 1-jei

rendes/rendkívüli testületi ülésére

|  |  |
| --- | --- |
| Tárgy: | A szociális igazgatás és szociális ellátás helyi szabályozásáról szóló 4/2015. (II. 20.) önkormányzati rendelet módosítása |
| Előterjesztő: | Filczinger Ágnes jegyző |
| Előterjesztést készítette: | Filczinger Ágnes jegyző |
| Előterjesztés száma: | 10. sz.  |
| Előzetesen tárgyalja: | Humán BizottságPénzügyi Bizottság |
| Mellékletek: | - |
| Az előterjesztés a jogszabályi feltételeknek megfelel: | Dr. Márton Antal aljegyző |
| A döntéshez szükséges többség: | egyszerű/minősített |
| Döntési forma: | rendelet/határozat (normatív, hatósági, egyéb) |
| Az előterjesztést  | nyílt ülésen kell/zárt ülésen kell/zárt ülésen lehet tárgyalni |
| Véleményezésre megkapta: | Filóné Ferencz Ibolya polgármester |

**Tisztelt Képviselő-testület!**

A Völgységi Önkormányzatok Társulása által fenntartott Bonyhádi Gondozási Központ térítési díjait – a szolgáltató rendkívüli árindexálására tekintettel – 2022. szeptember 1-jei hatállyal módosította a Képviselő-testület. Azt megelőzően 2018-ban változtak a térítési díjak. Az Eatrend Kft. jelenlegi 20%-os mértékű díj emelése a szociális étkeztetés és az idősek otthona szolgáltatási önköltségének emelkedését vonja maga után. Továbbá az üzemanyagárak emelkedése miatt szükséges az idősek klubjába történő szállítás költségét is megemelni, melyet a rendelet 14. melléklete tartalmaz. Mindhárom ellátás tekintetében indokolt a térítési díjak módosítása.

1. **Szolgáltatási önköltség módosítása**

A szociális igazgatásról és szociális ellátásokról szóló 1993. évi III. törvény (a továbbiakban: Szoc.tv.) 114. § (1) bekezdése értelmében a személyes gondoskodást nyújtó ellátásokért térítési díjat kell fizetni. A Szoc. tv. 115. § (1) bekezdése szerint az intézményi térítési díj a személyes gondoskodás körébe tartozó szociális ellátások ellenértékeként megállapított összeg (a továbbiakban: intézményi térítési díj). Az intézményi térítési díjat a fenntartó tárgyév április 1-jéig állapítja meg. Az intézményi térítési díj összege nem haladhatja meg a szolgáltatási önköltséget. Az intézményi térítési díj év közben egy alkalommal korrigálható. Az intézményi térítési díjat integrált intézmény esetében is szolgáltatásonként kell meghatározni. A (2) bekezdés értelmében a kötelezett által fizetendő térítési díj összegét (a továbbiakban: személyi térítési díj) az intézményvezető konkrét összegben állapítja meg, és arról az ellátást igénylőt a megállapodás megkötésekor írásban tájékoztatja. A személyi térítési díj nem haladhatja meg az intézményi térítési díj összegét.

A személyes gondoskodást nyújtó szociális ellátások térítési díjáról szóló 29/1993. (II. 17.) Korm. rendelet 3. § (1) értelmében az intézményi térítési díjat és a személyi térítési díjat étkeztetés esetén ellátási napra, bentlakásos intézményi ellátás esetén ellátási napra és hónapra

vetítve kell meghatározni.

Bentlakásos intézményi ellátás esetén a napi intézményi térítési díj a havi intézményi térítési díj harmincad része, a napi személyi térítési díj a havi személyi térítési díj harmincad része - a hónapok naptári napjainak számától függetlenül.

A Szoc. tv. 116. § (1) bekezdése szerint a szociális alapszolgáltatás személyi térítési díjának megállapításánál a szolgáltatást igénybe vevő személy rendszeres havi jövedelmét kell figyelembe venni. A szociálisan nem rászorult személy esetében a térítési díj összegét a fenntartó szabadon állapítja meg.

A személyi térítési díj nem haladhatja meg az (1) bekezdés szerinti jövedelem 30%-át étkeztetés esetében.

A Szoc. tv. 117. § (2) bekezdése szerint tartós bentlakásos intézményi ellátás esetén az intézményi ellátásért fizetendő személyi térítési díj meghatározása során meg kell állapítani az ellátást igénylőre vonatkozó jövedelemhányadot. A jövedelemhányad nem haladhatja meg az ellátott havi jövedelmének

a) 50%-át a rehabilitációs célú lakóotthoni elhelyezést,

b) 80%-át az a) pont alá nem tartozó egyéb tartós elhelyezést nyújtó intézmények esetén.

Az önköltség-számítás képezi az intézményi térítési díjak alapját, amelyeket a szociális igazgatás és szociális ellátás helyi szabályozásáról szóló 4/2015. (II.20.) önkormányzati rendelete 11. és 15. melléklete tartalmaz.

Kérem a tisztelt Képviselő-testületet, hogy a határozati javaslatban foglaltakat elfogadni szíveskedjen!

**Határozati javaslat:**

**I.**

Bonyhád Város Önkormányzati Képviselő-testülete a Bonyhádi Gondozási Központ által nyújtott, a személyes gondoskodás körébe tartozó ellátások köréből az étkeztetés és az idősek otthona szolgáltatási önköltségét 2023. március 1-jei hatállyal - a határozat 1. melléklete szerint jóváhagyja.

Határidő: 2023. március 1.

Felelős: Filóné Ferencz Ibolya polgármester

Végrehajtásért felelős: Sebestyén Orsolya intézményvezető

1. melléklet
2. **ÉTKEZTETÉS**

Ellátást igénybevevők: 75 fő

Naptári napok száma: 249 nap

2023. évi tervezett önköltség: 33.319.500,-

Egy főre vetített önköltség: 33.319.500,- : 75 fő = 444.260,-/fő

Egy napra vetített önköltség: 444.260,- : 249 nap = 1.784,- Ft/fő/nap

2023. évre a tervezett állami támogatás összeg: 5.535.750,-

Egy főre vetített állami támogatás összege: 5.535.750,- : 75 fő= 73.810,- / fő

Egy napra vetített állami támogatás összege: 73.810,- : 249 nap = 296,-

**Intézményi térítési díj= önköltség- állami támogatás = 1.784,- - 296,- = 1.488,-Ft/fő/nap**

1. **IDŐSEK OTTHONA:**

Ellátást igénybevevők: 16 fő

Naptári napok száma: 365 nap

2023. évi tervezett önköltség: 70.311.000,-

Egy főre vetített önköltség: 70.311.000,- : 16 fő = 4.394.438,-/fő

Egy napra vetített önköltség: 4.394.438,- : 365 nap = 12.040,- Ft/fő/nap

2023. évre a tervezett állami támogatás összeg: 29.362.500,-

Egy főre vetített állami támogatás összege: 29.362.500,- : 16 fő= 1.835.156,- / fő

Egy napra vetített állami támogatás összege: 1.835.156,- : 365 nap = 5.028,-

**Intézményi térítési díj= önköltség- állami támogatás = 12.040,- - 5.028,- = 7.012,-Ft/fő/nap**

Intézményi térítési díj (1 hónapra) = 7.012,-Ft/fő/nap\*30 nap= **210.360,- Ft/fő/hónap**

**II. A szociális igazgatás és szociális ellátás helyi szabályozásáról szóló 4/2015. (II. 20.) önkormányzati rendelet módosítása**

**A rendelettervezet általános indokolása:**

A Bonyhádi Gondozási Központ által biztosított szolgáltatások és ellátások díjainak felülvizsgálata az önköltség számítás szabályai alapján.

**A rendelettervezet részletes indokolása:**

1.§ -hoz

Módosító rendelkezések.

2.§ -hoz

A rendelet hatályba léptető rendelkezése.

Bonyhád, 2023. január 10.

Filczinger Ágnes

jegyző

**Hatásvizsgálat**

**Bonyhád Város Önkormányzata a szociális igazgatás és szociális ellátás helyi szabályozásáról szóló 4/2015. (II. 20.)** **önkormányzati rendelet módosításához**

|  |
| --- |
| **1. Társadalmi, gazdasági, költségvetési hatásai**A rendelet-tervezet személyes gondoskodás körébe tartozó ellátások térítési díjaira vonatkozó módosításai révén az intézmény bevételei emelkedni fognak. Az étkezés költségei emelkednek, ezzel együtt az élelmezés minősége lépést tud tartani az elvárásokkal. |
| **2. Környezeti és egészségi következményei**Nem releváns.  |
| **3. Adminisztratív terheket befolyásoló hatásai**Nem releváns.  |
| **4. A jogszabály megalkotásának szükségessége, a jogalkotás elmaradásának várható következményei**A közétkeztetési keretszerződés módosítása indokolja a rendelet módosítást. A módosítás elmaradása esetén az önkormányzatnál többlet költség jelentkezik. |
| **5. A jogszabály alkalmazásához szükséges személyi, szervezeti, tárgyi és pénzügyi feltételek**A személyi, tárgyi és pénzügyi feltételek biztosítottak.  |

Bonyhád, 2023. január 17.

Filczinger Ágnes
jegyző

**Bonyhád Város Önkormányzata …../2022. (.. ) önkormányzati rendelete**

**a szociális igazgatás és szociális ellátás helyi szabályozásáról szóló**

**4/2015. (II.20.) önkormányzati rendelete módosításáról**

Bonyhád Város Önkormányzati Képviselő-testülete az Alaptörvény 32. cikk (1) bekezdés a) pontjában meghatározott eredeti jogalkotói hatáskörében, a Magyarország helyi önkormányzatairól szóló 2011 évi CLXXXIX. törvény 13.§ 8a. pontjában meghatározott feladatkörében eljárva, a szociális igazgatásról és szociális ellátásokról szóló 1993. évi III. törvény 62.§ (2) bekezdésében, a 92.§ (1) és (2) bekezdésében kapott felhatalmazás alapján a következőket rendeli el:

1.§ (1) Bonyhád Város Önkormányzata Képviselő-testületének a szociális igazgatás és szociális ellátás helyi szabályozásáról szóló 4/2015. (II. 20.) önkormányzati rendelete (a továbbiakban: Rendelet) 11. melléklete helyébe az 1. melléklet lép.

(2) A Rendelet 14. melléklete helyébe a 2. melléklet lép.

(3) A Rendelet 15. melléklete helyébe a 3. melléklet lép.

2.§ E Rendelet 2023. március 1. napján lép hatályba.

Filóné Ferencz Ibolya Filczinger Ágnes

 polgármester jegyző

1. melléklet a …. ( ) önkormányzati rendelethez

**Étkeztetésért fizetendő térítési díj:**

Helyben fogyasztással: bruttó 1.200.- Ft/nap

Kiszállítással: bruttó 1.400.- Ft/nap

1. melléklet a …. ( ) önkormányzati rendelethez

**Nappali ellátásért fizetendő térítési díj:**Nappali ellátás: 0.- Ft/nap.
Idősek Klubjába történő szállítás: 300.- Ft/alkalom (1 út).

1. melléklet a …. ( ) önkormányzati rendelethez

**Idősek Otthonában fizetendő térítési díj (teljes ellátás napi 5 étkezéssel):**

bruttó 5.500.- Ft/nap

A napi térítési díj tartalmazza az étkezés költségeit az alábbiak szerint:

bruttó 2.795.- Ft/fő/nap